У Армэніі, Кіргізстане і Расеі заканадаўства патрабуе, каб інфармацыя аб таварах і паслугах даводзілася на дзяржаўнай мове. Паводле Канстытуцыі Казахстану, казаская мова ёсьць дзяржаўнай, а расейская мова — афіцыйнай, але інфармацыя мае публікавацца на абедзьвюх гэтых мовах. І толькі ў Беларусі з усіх краін-чальцоў ЭАЭС дзьве дзяржаўныя мовы, але няма патрабаваньня, каб інфармацыя даводзілася на абедзьвюх мовах адначасова. Толькі беларуская мова ў межах ЭАЭС можа не выкарыстоўвацца, прынамсі ў сфэры гандлю і паслуг. Гэта падрывае аўтарытэт Беларусі як незалежнай дзяржавы, як роўнага ў правах чальца гэтага міждзяржаўнага ўтварэньня. Ганебную сытуацыю можа выправіць толькі заканадаўчае замацаваньне абавязковага выкарыстаньня абедзьвюх дзяржаўных моваў у гандлі й паслугах.